मधुबनी : पद्मश्रीसं सम्मानित मिथिला चित्रकलाक शिखर कलाकार महासुन्दरी देवीक मृत्यु बीतल गुरुदिन केँ भोर 9:45 बजे मधुबनी जिलाक रांटी गाम स्थित घर पर भऽ गेल। ओ करीब तीन माससं बीमार छली आ इ समाचार किछु दिन पहिले मिथिला प्राइम प्रसारित कएने छल। ओ 94 बरखक छली। बीतल शुक्रकेँ पंचतत्वमे विलीन भऽ गेली। हुनक मृत्युक समाद घंटा भरिमे देश-विदेशमे पसड़ि गेल। महासुन्दरी देवीक पार्थिव शरीरक दर्शन लेल क्षेत्रसं हजारों लोकक भीड़ जुटि गेल। मुख्यमंत्री नीतीश कुमार संगे देशक कतेको गणमान्य लोक फोन पर हुनक निधन पर शोक जतौलथि आ हुनक अंतिम संस्कार राजकीय सम्मानक संग करबाक घोषणा केलनि। मुख्यमंत्री नीतीश कुमार महासुन्दरी देवी केँ महान कलाकार बताबैत कहलनि जेओ देशक संग-संग विदेशोमे मिथिला पेंटिंगक परचम लहरौलनि। हुनक निधनसं कला जगत केँ अपूरणीय क्षति भेल अछि। मिथिला पेंटिंगक विश्वविख्यात कलाकार पद्मश्री महासुन्दरी देवीक जन्म जिलाक बेनीपट्टी प्रखण्डक चतरा गाममे 16 अप्रैल 1919 केँ भेल छल। 5 बरखक अवस्थासं हुनका कलाकृतिमे रुचि अबैत गेलन। 17 फरवरी 1939 मे मधुबनीक रांटी गामक कृष्ण कुमार दासक संग हुनक बियाहभेल। महासुन्दरी देवी मिथिला पेंटिंगक लेल अप्पन पूरा जीवन समर्पित केलनि आ देश-विदेशमे अप्पन कलाक लोहा मनौलनि। ओ मिथिलाक महिला आ युवा-युवती केँ रोजगारक लेल मिथिला पेंटिंग सीखबाक लेल प्रेरित केलनि। स्व. महासुन्दरी देवीक परिवारमे 3 पुत्र, 2 पुत्री आ 6टा पोता-पोती अछि जाहिमे एकटा पुतौह विमलादास मिथिला पेंटिंग लेल राष्ट्रीय पुरस्कारक संगे आन कतेको पुरस्कार प्राप्त कऽ चुकल छथि। हुनक पैघ पुत्र विपिन कुमार दास बतायाकि महासुन्दरी देवीक अंतिम संस्कार शुक्रदिन 5 जुलाई केँ भोर 10 बजे हुनक गाम रांटीमे कएल गेल जाहिमे जिलाप्रशासनक संगे कतेको गणमान्य लोक उपस्थित छलथि।
 मुजफ्फरपुर : मिथिलामे आंशिक मॉनसूनक बादे सबसं बेसी बरखा भेल। बीतल तीन-चारि दिनसं लगातार रुकि-रुकि कऽ बरखा भऽ रहल अछि। मधेपुरामे 108, कटिहारमे 63, दरभंगामे 17, सहरसामे 82, सीतामढ़ीमे 5, भागलपुरमे 54, वैशालीमे 67, शिवहरमे 10, समस्तीपुरमे 30 आ मुजफ्फरपुरमे 25 मिलीमीटर बरखा भेल अछि। राजेंद्र कृषि विश्वविद्यालय पूसाक कृषि आ मौसम विभागक अनुसार तीन जुलाई धरि मध्यम बरखा हेबाक संभावना अछि। तराई क्षेत्रमे भारी बरखा हेबाक संभावना अछि। आसमानमे मध्यम मेघ देखल जा सकैत अछि। मैदानी क्षेत्रक एक-आध ठाम पर भारी बरखा भऽ सकैत अछि।
 मधुबनी : जिला मुख्यालयसं सटल रहिका प्रखण्डक सौराठ गाममे अदौसं आयोजित होइत आबि रहल मैथिल ब्राह्मणक सौराठ सभा 10 जुलाइसं शुरु भऽ 15 जुलाइ धरि चलत। इ जनतब दैत सभाक सचिव डा॰ शेखर चंद्र झा कहलनि जे सौराठ सभा गाछीमे मिथिला-मैथिलीसं जुड़ल विभिन्न संगठनक लोक अपन-अपन भागीदारी सुनिश्चित करता आ सौराठ सभा गाछीमे आबि सहयोग प्रदान करता। उल्लेखनीय अछि जे एहि ठाम आदि कालसं मैथिला ब्राह्म6 अपन धिया लेल सुयोग्य वर तकबा लेल सौराठ सभ अबै छथि।
 सहरसा : मिथिला क्षेत्रक गौरवशाली पुरातात्विक ऐतिहासिक अवशेषक रक्षा लेल पुरातत्व विभाग द्वारा स्थापित कारु खिरहरि संग्रहालय पिछला 8 बरखसं बंद अछि। एकर लाभ लोककेँ नहि भेटि रहल अछि। बताबी जे बिहार सरकारक पूर्व कला-संस्कृति आ पर्यटन मंत्री अशोक कुमार सिंह 15 फरवरी 2004 केँ मत्स्यगंधा परिसरमे महान संत कारु खिरहरि केर नामे संग्रहालयक स्थापना कएने छलथि। एहि संग्रहालयमे मुगल कालीन, पाषाणकालीन सिक्का, ताम्रपत्र, बौद्धकालीन कतेको मूर्ति राखल अछि। पर्यटन विभाग एहि क्षेत्रमे उत्खनन कऽ पुरातात्विक अवशेष केँ संग्रहित करबाक उद्देश्यसं एकर स्थापना कएल गेल छल। क्षेत्रक कतेको दर्शनीय स्थल केँ पर्यटन विभाग अपना अंदर लेबो केलक मुदा स्थापनाक मात्र एक बरखक बाद 2005 मे एहिमे राखल बुद्धक मूर्ति चोरी भऽ गेल। तहियासं एहिमे ताला लटकल अछि। कतेको बेर स्थानीय लोक एहि लेल आंदोलन सेहो केलनि। पूर्व कला संस्कृति मंत्री जर्नादन सिंह सिग्रीवाल, पर्यटन मंत्री सुनील कुमार पिन्टूक संगे मुख्यमंत्री नीतीश कुमार सेहो संग्रहालयक निरीक्षण कऽ एकरा यथाशीघ्र खोलबाक घोषणा केलनि, मुदा संग्रहालय आइयो उद्धारक बाट ताकि रहल अछि।
 दरभंगा : जागू मिथिलावासी नहि तऽ पहिचान मेटि जाएत, यैह कहब अछि मिथिला राज्य निर्माण सेनाक। मिथिला राज्य निर्माण सेनाक दरभंगा इकाइक तत्वावधानमे आइ ललित नारायण मिथिला विश्वविद्यालय लग चौरंगी लग एकटा सभाक आयोजन भेल जेकरा मादे पृथक मिथिला राजक मांग बुलंद कएल गेल, संगे मिथिलावासी केँ अप्पन अधिकारक लेल जागरुक कएल गेल। सभा केँ संबोधित करैत सागर मिश्रा साफ शब्दमे कहलनि जे मिथिलाक दुर्दशा आब बर्दाश्तसं बाहर अछि, विकसित मिथिला लेल पृथक राज्य अत्यावश्यक अछि। अनूप कुमारक कहब छल जे ललित नारायण मिथिला विश्वविद्यालयमे मैथिलीक स्थिति सुधारल जाए नहि तऽ युवा नेतृत्वमे भारी आंदोलन होएत। मौका पर राघव कुमार, दिव्यांशु, राजीव कुमार, मुन्ना झा, आदित्य संगे बहुतो लोक उपस्थित छलथि। मिथिला राज्य निर्माण सेना अगिला सभा आयकर चौक, दरभंगामे 28 जूनकेँ होएत।
 कोलकाता/दरभंगा : उत्तराखंड पीड़ितक मददि लेल मिथिला विकास परिषद लगातार काज कऽ रहल अछि। परिषदक अध्यक्ष अशोक झा बतौलनि जे ओ अपन सहयोगीक संगे पीड़ितक सहायता लेल कपड़ा, दवाइ, चूड़ा, गुड़, तिरपाल आदि संग्रहित कऽ रहल अछि।
 दरभंगा : मिथिला राज्य निर्माणक लेल मिथिला राज्य निर्माण सेना द्वारा जागरुकता कार्यक्रम कएल जा रहल अछि। एहि क्रममे बीतल मंगलकेँ बहेड़ी प्रखंडक बिठौली गामक शिव मंदिर परिसरमे श्याम बिहारी राय सरसक अध्यक्षतामे सभा भेल जाहिमे उदयशंकर मिश्र मिथिलामे अहल्यास्थान आ श्रीरामक भूमिका पर बजला। ओ कहलनि जे इ सीता मैयाक जन्ममूमि रहल अछि। मिथिलाक विकासक बिना प्रदेश आ देशक विकासक गप्प केनाय बेमानी अछि, आ मिथिलाक विकास तखने भऽ सकैत अछि जखन मिथिलाकेँ अलग राज्यक दर्जा भेटय। श्री मिश्र कहलनि जे एकटा समय छल जखन मिथिलामे बहुतो कल-कारखाना छल, शिक्षाक नीक माहौल छल मुदा अखनुका समयमे राजनीतिक रुपसं उपेक्षा शिकार बना देल गेल अछि। माछ, पान आ मखानक लेल प्रसिद्ध इ क्षेत्र आब बाढ़ प्रभावित क्षेत्रक रुपे प्रसिद्ध भऽ गेल अछि। ओतय कौशल कुमार दहेज मुक्त मिथिला निर्माणक गप्प केलनि। मौका पर शफीक अहमद, जफीर आलम, अनूप कुमार, विजय झा, मुखिया राम विनोद मंडल आदि विचार रखलनि। स्वागत भाषण श्याम झा केलनि। मौका पर सैकड़ो ग्रामीण उपस्थित छलथि।
 दरभंगा : बिरौल-सकरी रेलखंडक नवादा स्थित प्रस्तावित जगदंबा हाल्ट निर्माणमे गति अनबा लेल जगदंबा हाल्ट संघर्ष समितिक अध्यक्षत कृष्णानंद झाक अध्यक्षतामे बैसार भेल जाहिमे श्री झा कहलनि जे उक्त हाल्ट निर्माणक लेल पूर्वहिमे महाप्रबंधक हाजीपुर द्वारा अग्रसारित कएल जा चुकल अछि। सांसद कीर्ति आजाद आ विनोद चौधरी सेहो इ मांगकेँ अग्रसारित कएने छथि। पछिला 6 मार्चकेँ मंडल रेल प्रबंधकक ओतय आमरण अनशन सेहो कएल गेल छल। प्रस्तावित ठाम पर ग्रामीणक सहयोगसं माटि भरेबाक काज पूरा भऽ गेल अछि। बैसारमे सर्वसम्मतिसं एकटा प्रस्ताव पारित कऽ मंत्रालय केँ सूचना देबाक निर्णय लेल गेल आ जौँ 25 जुलाई धरि काज नहि शुरु भेल तऽ उग्र आंदोलन कएल जाएत।
 पटना : बीतल रविकेँ भारतीय संविधानक मैथिली भाषामे अनुवादक लोकार्पण योजना विभागक प्रधान सचिव विजय प्रकाश केलनि। अनुवाद डा. नित्यानंद लाल दास आ भैरव लाल दास संयुक्त रूपे केने छथि। कार्यक्रमक अध्यक्षता योगेन्द्र नारायण मलिक आ संचालन रमानंद झा रमण केलनि। बिहार रिसर्च सोसाइटी सभागारमे आयोजित कार्यक्रम केँ संबोधित करैत विजय प्रकाश कहलनि जे मैथिली भाषाकेँ समृद्ध बनेबाक लेल प्रारंभिक विद्यालयक सभटा पोथीक अनुवाद मैथिली भाषामे करय पड़त। ओ कहलनि जे संविधानक 8म अनुसूचीमे ऐलाक बाद लाभ भेटय लागल अछि। वर्तमानमे प्रतियोगिता लेल मैथिली भाषामे सामग्री तैयार करबाक जरूरत पड़ि गेल अछि, बहुतो किताबक अनुवाद मैथिली भाषामे होएबाक चाही। कानून, स्वास्थ्य, पोषणसं संबंधित जानकारी मैथिली भाषामे देबाक जरूरत छैक। एहि तरहेँ मैथिली भाषा केँ रोजगार आ बाजारक भाषा बनाओ जा सकैत अछि। मौका पर बहुतो लोक उपस्थित छलथि जे मैथिली भाषामे भारतीय संविधानक अनुवाद होएबा पर खुश छलथि।
 81 गोट मैथिलकेँ भेटत 'मिथिलांचल रत्न'
दरभंगा : मिथिलाक रचनात्मक विकासमे उल्लेखनीय योगदान देनिहार केँ कुलानंद फिल्मस सम्मानित करत। संस्थाक डायरेक्टर पिँकी चौधरी बतौलनि जे 81 गोट विशिष्ठ मैथिल केँ मिथिलांचल रत्नसं विभूषित कएल जाएत संगे हिनक सभक जीवनी सेहो रत्न सागर नामक पोथीमे प्रकाशित कएल जाएत। पिँकी चौधरी बतौलनि जे मिथिलाक साहित्य, कला, खेल, समाजसेवा, राजनीति, विज्ञान, शोध, प्रशासनिक आ कृषि क्षेत्रमे उल्लेखनीय योगदान देनिहार केँ इ पुरस्कार देल जाएत। ओ बतौलनि जे विशिष्ट व्यक्तिक चयनक संग हुनक जीवनीक संकलन शुरु कऽ देल गेल अछि। सम्मान समारोह अगिला मास 28 जुलाई केँ होएत!
 Powered by Blogger. 